**TRADICIONALNI SLOVENSKI ZAJTRK (1. – 3. R POŠ BUČKA)**

V petek, 15. 11. 2019, smo tudi na POŠ Bučka izvedli Tradicionalni slovenski zajtrk. Zajtrk je sestavljal kruh iz pekarne Pepe, maslo iz kmetije Škrjanec, med Škocjanskih čebelarjev, mleko iz kmetije Urbanč in jabolka s kmetije Smrekar. Pri zajtrku nas je obiskal podžupan, gospod Alojz Hočevar.

Učence od prvega do tretjega razreda je obiskal lokalni sadjar, gospod Franci Smrekar. Razložil nam je, kako poteka delo v sadovnjaku v vseh letnih časih, katera opravila morajo sadjarji opraviti, da je sadje zdravo in letina obilna, kako moramo sadje skladiščiti in kaj vse se iz jabolk da narediti. Predstavil nam je tudi sorte jabolk in pripomočke za delo. Učenci so ga z zanimanjem poslušali, zanj pa so imeli tudi veliko vprašanj. Razveselila nas je tudi košarica domačih jabolk

Ker smo imeli učenci prvega in drugega razreda naravoslovni dan, smo izvedli dejavnosti še na temo pomena zajtrka in lokalno pridelane hrane, primerjali smo sestavine zajtrka nekoč in danes in ozavestili pomen čebel za življenje. Zadnji del dneva smo namenili ustvarjanju na dano temo.

Foto in zapis: Suzana Rajgl Zidar





